Proposta għal DEĊIŻJONI TAL-KUNSILL dwar il-pożizzjoni li għandha tittieħed mill-Unjoni Ewropea fil-Kumitat Konġunt taż-ŻEE dwar emenda għall-Anness II (Regolamenti tekniċi, standards, ittestjar u ċertifikazzjoni) ta' mal-Ftehim taż-ŻEE /* COM/2012/0208 final - 2012/0103 (NLE) */





MEMORANDUM TA’ SPJEGAZZJONI 1. KUNTEST TAL-PROPOSTA Sabiex jiġu żgurati ċ-ċertezza legali u l-omoġeneità li huma meħtieġa fis-Suq Intern, il-Kumitat Konġunt taż-ŻEE għandu jintegra l-leġiżlazzjoni kollha rilevanti tal-Unjoni fil-Ftehim taż-ŻEE mill-aktar fis possibbli wara l-adozzjoni tiegħu. 2. IR-RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT L-abbozz tad-Deċiżjoni tal-Kumitat Konġunt taż-ŻEE (anness mad-Deċiżjoni proposta tal-Kunsill) għandu l-għan li jemenda l-Anness II (Regolamenti tekniċi, standards, ittestjar u ċertifikazzjoni) ta' mal-Ftehim taż-ŻEE. B'mod aktar konkret, din l-emenda għandha l-għan li tinkorpora r-Regolament (KE) Nru 764/2008 li jistabbilixxi l-proċeduri relatati mal-applikazzjoni ta' ċerti regoli tekniċi nazzjonali għal prodotti legalment kummerċjalizzati fi Stat Membru ieħor; ir-Regolament (KE) Nru 765/2008 li jistabbilixxi r-rekwiżiti għall-akkreditament u għas-sorveljanza tas-suq relatati mal-kummerċjalizzazzjoni ta' prodotti u d-Deċiżjoni Nru 768/2008/KE dwar qafas komuni għall-kummerċjalizzazzjoni ta' prodotti. Huwa propost adattament relatat mal-Liechtenstein fir-rigward tar-Regolament (KE) Nru 764/2008. Id-Deċiżjoni tal-Kumitat Konġunt taż-ŻEE Nru 97/2007 eżentat lil-Liechtenstein mill-applikazzjoni tal-Anness I, tal-Kapitoli XII u XXVII tal-Anness II u tal-Protokoll 47 tal-Ftehim taż-ŻEE, sakemm il-Ftehim dwar l-Agrikoltura bejn l-UE u l-Konfederazzjoni Svizzera japplika għal-Liechtenstein. Għalhekk il-Liechtenstein jixtieq li jiġi eżentat mir-Regolament (KE) Nru 764/2008 għal dawk il-prodotti. Fir-rigward tar-Regolament (KE) Nru 765/2008, il-Liechtenstein ikollu l-possibilità li jirrikorri għall-korp ta' akkreditament tal-Isvizzera għas-setturi tal-prodotti koperti mill-Ftehim bejn il-Komunità Ewropea u l-Konfederazzjoni Svizzera dwar ir-rikonoxximent reċiproku fir-rigward tal-valutazzjoni tal-konformità u li fir-rigward tagħhom ir-rekwiżiti tal-UE u dawk Svizzeri jkunu meqjusa bħala ekwivalenti skont l-Artikolu 1(2) u (3) ta' dak il-Ftehim. Barra minn hekk, għall-prodotti li joriġinaw fiż-ŻEE u li huma esportati mil-Liechtenstein għal Stat taż-ŻEE ieħor, jista' jkun hemm il-ħtieġa li l-prodotti jiġu ċċekkjati fuq il-fruntiera sabiex ikun żgurat li huma jkunu konformi mal-leġiżlazzjoni taż-ŻEE, minħabba l-unjoni reġjonali tal-Liechtenstein mal-Isvizzera, fejn il-Liechtenstein seta' applika regolamenti tekniċi u standards Svizzeri. Fir-rigward tad-Deċiżjoni Nru 768/2008/KE, ladarba d-Deċiżjoni tirreferi għal leġiżlazzjoni futura, it-test propost jissottolinja l-fatt li r-relevanza għaż-ŻEE tal-atti legali kollha hija kkunsidrata individwalment, u li l-inkorporazzjoni ta' att wieħed hija mingħajr ħsara għall-inkorporazzjoni ta' oħrajn. 3. L-ELEMENTI LEGALI TAL-PROPOSTA L-Artikolu 1(3) tar-Regolament tal-Kunsill (KE) Nru 2894/94 dwar l-arranġamenti għall-implimentazzjoni tal-Ftehim taż-ŻEE jipprevedi li, fuq proposta mill-Kummissjoni, il-Kunsill jistabbilixxi l-pożizzjoni li għandha tiġi adottata f'isem l-Unjoni għal Deċiżjonijiet bħal dawn. Il-Kummissjoni tissottometti l-Abbozz tad-Deċiżjoni tal-Kumitat Konġunt taż-ŻEE għall-adozzjoni mill-Kunsill bħala l-pożizzjoni tal-Unjoni. Il-Kummissjoni tittama li tkun tista' tippreżentah fil-Kumitat Konġunt taż-ŻEE mill-aktar fis possibbli. 2012/0103 (NLE) Proposta għal DEĊIŻJONI TAL-KUNSILL dwar il-pożizzjoni li għandha tittieħed mill-Unjoni Ewropea fil-Kumitat Konġunt taż-ŻEE dwar emenda għall-Anness II (Regolamenti tekniċi, standards, ittestjar u ċertifikazzjoni) ta' mal-Ftehim taż-ŻEE IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 43(2), 114(1) u 207(2), flimkien ma' 218(9) tiegħu, Wara li kkunsidra r-Regolament tal-Kunsill (KE) Nru 2894/94 tat-28 ta' Novembru 1994 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea[1], u b'mod partikolari l-Artikolu 1(3) tiegħu, Wara li kkunsidra l-proposta mill-Kummissjoni Ewropea, Billi: (1) Ir-Regolament (KE) Nru 764/2008 tal-Parlament Ewropew u tal-Kunsill tad-9 ta' Lulju 2008 li jistabbilixxi l-proċeduri relatati mal-applikazzjoni ta' ċerti regoli tekniċi nazzjonali għal prodotti legalment kummerċjalizzati fi Stat Membru ieħor u li jirrevoka d-Deċiżjoni Nru 3052/95/KE għandu jkun inkorporat fil-Ftehim. (2) Ir-Regolament (KE) Nru 765/2008 tal-Parlament Ewropew u tal-Kunsill tad-9 ta' Lulju 2008 li jistabbilixxi r-rekwiżiti għall-akkreditament u għas-sorveljanza tas-suq relatati mal-kummerċjalizzazzjoni ta' prodotti, u li jirrevoka r-Regolament (KEE) Nru 339/93 għandu jkun inkorporat fil-Ftehim. (3) Id-Deċiżjoni Nru 768/2008/KE tal-Parlament Ewropew u tal-Kunsill tad-9 ta' Lulju 2008 dwar qafas komuni għall-kummerċjalizzazzjoni ta' prodotti u li tirrevoka d-Deċiżjoni tal-Kunsill 93/465/KEE għandha tkun inkorporata fil-Ftehim. (4) Id-Deċiżjoni Nru 768/2008/KE tistabbilixxi prinċipji komuni u dispożizzjonijiet ta' referenza għal leġiżlazzjoni futura li tarmonizza l-kundizzjonijiet għall-kummerċjalizzazzjoni ta' prodotti, kif ukoll test ta’ referenza għal-leġiżlazzjoni eżistenti. (5) Ir-Regolament (KE) Nru 764/2008 jirrevoka d-Deċiżjoni Nru 3052/95/KE tal-Parlament Ewropew u tal-Kunsill li hi inkorporata fil-Ftehim u għalhekk għandha tkun irrevokata skont il-Ftehim. (6) Ir-Regolament (KE) Nru 765/2008 jirrevoka r-Regolament tal-Kunsill (KEE) Nru 339/93, li hu inkorporat fil-Ftehim u għalhekk għandu jkun irrevokat skont il-Ftehim. (7) Id-Deċiżjoni Nru 768/2008/KE tirrevoka d-Deċiżjoni tal-Kunsill 93/465/KEE li hi inkorporata fil-Ftehim u għalhekk għandha tkun irrevokata skont il-Ftehim. (8) Għalhekk, l-Anness II ta’ mal-Ftehim taż-ŻEE għandu jiġi emendat kif xieraq. (9) Għalhekk, il-pożizzjoni tal-Unjoni fil-Kumitat Konġunt taż-ŻEE għandha tkun ibbażata fuq l-abbozz ta’ Deċiżjoni mehmuż, ADOTTA DIN ID-DEĊIŻJONI: Artikolu 1 Il-pożizzjoni li għandha tittieħed mill-Unjoni fil-Kumitat Konġunt taż-ŻEE dwar l-emenda proposta għall-Anness II (Regolamenti tekniċi, standards, ittestjar u ċertifikazzjoni) ta' mal-Ftehim taż-ŻEE tkun ibbażata fuq l-abbozz ta’ Deċiżjoni tal-Kumitat Konġunt taż-ŻEE mehmuż ma’ din id-Deċiżjoni. Artikolu 2 Din id-Deċiżjoni tidħol fis-seħħ fil-jum tal-adozzjoni tagħha. Magħmul fi Brussell, Għall-Kunsill Il-President ABBOZZ TA’ DEĊIŻJONI Nru …/2012 TAL-KUMITAT KONĠUNT TAŻ-ŻEE ta' li temenda l-Anness II (Regolamenti tekniċi, standards, ittestjar u ċertifikazzjoni) ta' mal-Ftehim taż-ŻEE IL-KUMITAT KONĠUNT TAŻ-ŻEE, Wara li kkunsidra l-Ftehim dwar iż-Żona Ekonomika Ewropea, kif emendat mill-Protokoll li jaġġusta l-Ftehim dwar iż-Żona Ekonomika Ewropea (“il-Ftehim taż-ŻEE”), u b’mod partikolari l-Artikolu 98 tiegħu, Billi: (1) L-Anness II ta' mal-Ftehim kien emendat bid-Deċiżjoni tal-Kumitat Konġunt taż-ŻEE Nru ... ta'…[2]. (2) Ir-Regolament (KE) Nru 764/2008 tal-Parlament Ewropew u tal-Kunsill tad-9 ta' Lulju 2008 li jistabbilixxi l-proċeduri relatati mal-applikazzjoni ta' ċerti regoli tekniċi nazzjonali għal prodotti legalment kummerċjalizzati fi Stat Membru ieħor u li jirrevoka d-Deċiżjoni Nru 3052/95/KE[3] għandu jkun inkorporat fil-Ftehim. (3) Ir-Regolament (KE) 765/2008 tal-Parlament Ewropew u tal-Kunsill tad-9 ta' Lulju 2008 li jistabbilixxi r-rekwiżiti għall-akkreditament u għas-sorveljanza tas-suq relatati mal-kummerċjalizzazzjoni ta' prodotti, u li jirrevoka r-Regolament (KEE) Nru 339/93[4] għandu jkun inkorporat fil-Ftehim. (4) Id-Deċiżjoni Nru 768/2008/KE tal-Parlament Ewropew u tal-Kunsill tad-9 ta' Lulju 2008 dwar qafas komuni għall-kummerċjalizzazzjoni ta' prodotti u li tirrevoka d-Deċiżjoni tal-Kunsill 93/465/KEE[5] għandha tkun inkorporata fil-Ftehim. (5) Id-Deċiżjoni Nru 768/2008/KE tistabbilixxi prinċipji komuni u dispożizzjonijiet ta' referenza għal leġiżlazzjoni tal-ġejjieni li tarmonizza l-kundizzjonijiet għall-kummerċjalizzazzjoni ta' prodotti, kif ukoll test ta’ referenza għal-leġiżlazzjoni eżistenti. (6) Ir-Regolament (KE) Nru 764/2008 jirrevoka d-Deċiżjoni Nru 3052/95/KE tal-Parlament Ewropew u tal-Kunsill[6] li hi inkorporata fil-Ftehim u għalhekk għandha tkun irrevokata skont il-Ftehim. (7) Ir-Regolament (KE) Nru 765/2008 jirrevoka r-Regolament tal-Kunsill (KEE) Nru 339/93[7], li hu inkorporat fil-Ftehim u għalhekk għandu jkun irrevokat skont il-Ftehim. (8) Id-Deċiżjoni Nru 768/2008/KE tirrevoka d-Deċiżjoni tal-Kunsill 93/465/KEE[8] li hi inkorporata fil-Ftehim u għalhekk għandha tkun irrevokata skont il-Ftehim. (9) Għalhekk, l-Anness II ta' mal-Ftehim taż-ŻEE għandu jiġi emendat kif xieraq, ADOTTA DIN ID-DEĊIŻJONI: Artikolu 1 Il-Kapitolu XIX tal-Anness II ta' mal-Ftehim jiġi emendat kif ġej 1. It-test tal-punt 3b (ir-Regolament tal-Kunsill (KEE) Nru 339/93) ikun sostitwit b'dan li ġej: ‘32008 R 0765: Ir-Regolament (KE) Nru 765/2008 tal-Parlament Ewropew u tal-Kunsill tad-9 ta’ Lulju 2008 li jistabbilixxi r-rekwiżiti għall-akkreditament u għas-sorveljanza tas-suq relatati mal-kummerċjalizzazzjoni ta’ prodotti u li jirrevoka ir-Regolament (KEE) Nru 339/93 (ĠU L 218, 13.8.2008, p. 30). Għall-finijiet ta’ dan il-Ftehim, id-dispożizzjonijiet tar-Regolament jinqraw bl-adattamenti li ġejjin: (a) Dan li ġej huwa miżjud fit-tmiem tal-Artikolu 4(2): “Il-Liechtenstein jirrikorri wkoll għall-korp nazzjonali ta' akkreditament tal-Isvizzera għas-setturi tal-prodotti koperti mill-Ftehim bejn il-Komunità Ewropea u l-Konfederazzjoni Svizzera dwar ir-rikonoxximent reċiproku fir-rigward tal-valutazzjoni tal-konformità u li fir-rigward tagħhom r-rekwiżiti tal-UE u dawk Svizzeri huma meqjusa bħala ekwivalenti skont l-Artikolu 1(2) u (3) ta' dak il-Ftehim”. (b) Il-prodotti esportati mil-Liechtenstein għall-Partijiet Kontraenti l-oħra jistgħu jkunu soġġetti għall-kontrolli fuq il-fruntiera skont l-Artikoli 27-29.’ 2. It-test tal-punt 3d (id-Deċiżjoni tal-Kunsill 93/465/KEE) jiġi sostitwit b'dan li ġej: ‘32008 D 0768: Id-Deċiżjoni Nru 768/2008/KE tal-Parlament Ewropew u tal-Kunsill tad-9 ta’ Lulju 2008 dwar qafas komuni għall-kummerċjalizzazzjoni ta’ prodotti u li tirrevoka d-Deċiżjoni tal-Kunsill 93/465/KEE (ĠU L 218, 13.8.2008, p. 82).’ 3. It-test tal-punt 3f (id-Deċiżjoni Nru 3052/95/KE tal-Parlament Ewropew u tal-Kunsill) jiġi sostitwit b'dan li ġej: ‘32008 R 0764: Ir-Regolament (KE) Nru 764/2008 tal-Parlament Ewropew u tal-Kunsill tad-9 ta' Lulju 2008 li jistabbilixxi l-proċeduri relatati mal-applikazzjoni ta' ċerti regoli tekniċi nazzjonali għal prodotti legalment kummerċjalizzati fi Stat Membru ieħor u li jirrevoka d-Deċiżjoni Nru 3052/95/KE (ĠU L 218, 13.8.2008, p. 21). Għall-finijiet ta’ dan il-Ftehim, id-dispożizzjonijiet tar-Regolament jinqraw bl-adattamenti li ġejjin: Ir-Regolament japplika biss għall-prodotti koperti mill-Artikolu 8(3) tal-Ftehim. Ir-Regolament ma japplikax għal-Liechtenstein fir-rigward ta' prodotti koperti mill-Anness I, mill-Kapitoli XII u XXVII tal-Anness II u mill-Protokoll 47 tal-Ftehim, sakemm l-applikazzjoni tal-Ftehim bejn il-Komunità Ewropea u l-Konfederazzjoni Svizzera dwar il-kummerċ fi prodotti agrikoli hija estiża għal-Liechtenstein.’ 4. Dan li ġej jiddaħħal fil-punt 3h (id-Direttiva 2001/95/KE tal-Parlament Ewropew u tal-Kunsill): ‘, kif emendat permezz ta': - 32008 R 0765: Ir-Regolament (KE) Nru 765/2008 tal-Parlament Ewropew u tal-Kunsill tad-9 ta’ Lulju 2008 (ĠU L 218, 13.8.2008. p. 30).’ Artikolu 2 It-testi tar-Regolamenti (KE) Nru 764/2008 u Nru 765/2008 u tad-Deċiżjoni Nru 768/2008/KE, bil-lingwa Islandiża u b'dik Norveġiża, li għandhom ikunu ppubblikati fis-Suppliment taż-ŻEE ta' ma' Il-Ġurnal Uffiċjali tal-Unjoni Ewropea, ikunu awtentiċi. Artikolu 3 Din id-Deċiżjoni tidħol fis-seħħ fi , sakemm ikunu saru n-notifiki kollha skont l-Artikolu 103(1) tal-Ftehim lill-Kumitat Konġunt taż-ŻEE*. Artikolu 4 Din id-Deċiżjoni tiġi ppubblikata fit-Taqsima taż-ŻEE ta’ Il-Ġurnal Uffiċjali tal-Unjoni Ewropea u fis-Suppliment taż-ŻEE ta' miegħu. Magħmul fi Brussell, . Għall-Kumitat Konġunt taż-ŻEE Il-President Is-Segretarji tal-Kumitat Konġunt taż-ŻEE [1] ĠU L 305, 30.11.1994, p. 6 [Mhux disponibbli bil-Malti]. [2] ĠU L … [3] ĠU L 218, 13.8.2008, p. 21. [4] ĠU L 218, 13.8.2008, p. 30. [5] ĠU L 218, 13.8.2008, p. 82. [6] ĠU L 321, 30.12.1995, p. 1. [7] ĠU L 40, 17.2.1993, p. 1. [8] ĠU L 220, 30.8.1993, p. 23. * [No constitutional requirements indicated.] [Constitutional requirements indicated.]